Il-presidenza Ġermaniża tal-Kunsill u n-negozjaturi tal-Parlament Ewropew laħqu qbil proviżorju dwar il-programm tal-Korp Ewropew ta' Solidarjetà (KES) għall-2021-2027. B'baġit ta' aktar minn €1 biljun, il-programm ser jippermetti lil madwar 350 000 żagħżugħ u żagħżugħa mill-UE u mill-pajjiżi sħab jinvolvu ruħhom f'azzjonijiet volontarji f'żewġ oqsma: attivitajiet ta' solidarjetà li jindirizzaw l-isfidi tas-soċjetà, bħall-għajnuna lit-tfal u lill-anzjani jew l-assistenza f'ċentri għal dawk li jfittxu ażil, fost l-oħrajn, u azzjonijiet ta' solidarjetà relatati mal-għajnuna umanitarja. Ninsab kuntenta ħafna li flimkien mal-Parlament Ewropew żgurajna l-implimentazzjoni futura tal-Korp Ewropew ta' Solidarjetà għas-7 snin li ġejjin. Il-programm huwa opportunità fantastika biex iż-żgħażagħ madwar l-UE jinvolvu ruħhom f'azzjonijiet ta' solidarjetà u fl-istess ħin jiksbu ħiliet siewja. Is-sett il-ġdid ta' azzjonijiet fil-qasam umanitarju ser isaħħaħ is-solidarjetà tant meħtieġa mal-vittmi ta' kriżijiet u diżastri f'pajjiżi terzi. B'dan il-programm, iż-żgħażagħ ser ikunu fuq quddiem nett biex jippromwovu l-valuri Ewropej bħal-libertà, id-demokrazija, l-ugwaljanza jew id-drittijiet tal-bniedem fl-UE u lil hinn minnha. Franziska Giffey, Ministru Federali għall-Affarijiet tal-Familja, l-Anzjani, in-Nisa u ż-Żgħażagħ tal-Ġermanja Parteċipanti Il-qbil proviżorju jipprevedi li l-programm ikun miftuħ għal persuni ta' bejn it-18 u t-30 sena għal attivitajiet ta' solidarjetà u bejn 18 u 35 fil-qasam tal-għajnuna umanitarja, li jkunu rreġistraw fil-Portal tal-KES. Huma jistgħu jagħmlu dan mill-età ta' 17-il sena, iżda għandhom ikunu mill-inqas 18 u mhux akbar minn 30 jew 35 sena (għajnuna umanitarja), skont il-qasam ta' azzjoni, fil-mument li jibdew l-attivitajiet volontarji. Il-programm maqbul jipprevedi wkoll li l-attivitajiet kollha għandhom jiġu implimentati b'kunsiderazzjoni xierqa tal-impatt ta' ċirkostanzi mhux previsti bħal kriżijiet ambjentali, kunflitti jew pandemiji. Il-Korp Ewropew ta' Solidarjetà ser ikun aċċessibbli għal entitajiet pubbliċi jew privati u organizzazzjonijiet internazzjonali, dment li dawn ikunu rċevew it-tikketta tal-kwalità tal-KES. It-tikketta għandha tingħata mill-korp ta' implimentazzjoni nazzjonali kompetenti abbażi ta' ċerti kriterji, bħall-prinċipji ta' trattament ugwali, opportunitajiet indaqs u nondiskriminazzjoni. Pajjiżi parteċipanti L-attivitajiet kollha taħt il-programm huma miftuħa għall-parteċipazzjoni tal-istati membri. Pajjiżi terzi (membri tal-Assoċjazzjoni Ewropea tal-Kummerċ Ħieles, li huma membri taż-Żona Ekonomika Ewropea, pajjiżi aderenti, kandidati u kandidati potenzjali, pajjiżi koperti mill-Politika Ewropea tal-Viċinat u pajjiżi terzi oħra, skont il-kondizzjonijiet stabbiliti fi ftehim speċifiku) jistgħu wkoll jieħdu sehem fil-programm b'xi eċċezzjonijiet, b'mod partikolari l-volontarjat f'azzjonijiet ta' għajnuna umanitarja. Pajjiżi ta' attivitajiet Il-programm jipprevedi li l-attivitajiet volontarji ta' solidarjetà li jindirizzaw sfidi tas-soċjetà jistgħu jsiru f'pajjiż li mhuwiex il-pajjiż tar-residenza tal-parteċipant jew fil-pajjiż tar-residenza tal-parteċipant (fil-pajjiż). Il-volontarjat fil-pajjiż għandu jkun miftuħ għall-parteċipazzjoni taż-żgħażagħ kollha, u b'mod partikolari taż-żgħażagħ b'inqas opportunitajiet. Il-volontarjat b'appoġġ għall-operazzjonijiet ta' għajnuna umanitarja jista' jsir biss f'pajjiżi terzi mingħajr kunflitti armati fejn iseħħu attivitajiet u operazzjonijiet ta' għajnuna umanitarja. Kuntest u passi li jmiss Il-KES tħabbar mill-President tal-Kummissjoni Juncker fid-diskors tiegħu ta' Settembru 2016 dwar l-Istat tal-Unjoni. L-ewwel fażi tnediet f'Diċembru 2016, li ġiet segwita mit-tieni fażi għall-2018-2020. Fil-11 ta' Ġunju 2018, il-Kummissjoni Ewropea pproponiet programm awtonomu għat-tielet fażi tal-KES li tkopri s-snin 2021-2027. Fis-26 ta' Novembru 2018, il-Kunsill qabel dwar il-pożizzjoni tiegħu għan-negozjati mal-Parlament Ewropew li bdew fit-2 ta' Ottubru 2019. Il-qbil politiku issa ser jiġi ppreżentat lir-Rappreżentanti Permanenti tal-istati membri għall-UE għall-approvazzjoni. L-adozzjoni tar-regolament tal-Korp Ewropew ta' Solidarjetà għall-2021–2027 ser issir fi stadju aktar tard. Proposta tal-Kummissjoni Ewropea, 11 ta Ġunju 2018 Din ir-riżorsa bħalissa hi disponibbli biss bil-lingwa jew il-lingwi li ġejjin: Pożizzjoni tal-Kunsill, 15 ta' Novembru 2018 Din ir-riżorsa bħalissa hi disponibbli biss bil-lingwa jew il-lingwi li ġejjin: